桃木
作者：趙福元
朝代：宋

paragraphs: 神仙擁出蓬萊宮，羅幃繡幙圍香風。
雲鬟繞繞梳翡翠，頳顔滴滴勻猩紅。
千嬌百媚粲相逐，爛醉芳春逞芳馥。
朝陽影裏粲瓊紅，晨霞香中咽寒玉。
承恩侍宴青帝前，錦衣半脫酣晝眠。
鶯鶯燕燕扶不起，巧呼苦喚殊可憐。
傍闌無力嬌欲語，花群本是桃源女。
幾年流水飯胡麻，今在武陵溪上住。